Að minnsta kosti einn er látinn og á annan tug særð eftir að bíl var ekið inn í mannþröng á horni Rankestrasse og Tauentzienstrasse í vesturhluta Berlínar á ellefta tímanum í morgun að staðartíma. Gríðarlegur viðbúnaður hefur verið á svæðinu í morgun. Aðalheiður Hannesdóttir, sem gistir í næstu götu, segir að geðshræring sé á meðal fólks í hverfinu.
Við fórum í morgunmat og sáum þá marga lögreglu og sjúkra bíla streyma að og þá fær maður smá að velta því fyrir sér hvað sé í gangi. Við höldum áfram en heyrum alltaf í fleiri og fleiri bílum. Svo förum ég og sonur minn út og ætlum í búð. Þá áttum við okkur á að þetta er í götunni þar sem þetta gerðist. Þá er búið að loka annarri hliðinni fyrir allri umferð inn og út. Lögreglumenn í öllum hurðum. Þyrla lendir á götunni. Svo sjáum við þyrlur sveima alls staðar yfir þegar við förum aftur upp á hótel þá er komið starfsfólk hótelsins og spyrja alla hvort þú sért gestur. Það er mikill viðbúnaður.
Og töluverður viðbúnaður er enn í Berlín vegna þessa. Þetta varð hinum megin við Breitscheidplatz torgið, þar sem maður varð ellefu að bana árið 2016 þegar hann ók niður götu þar sem fjöldi fólks var samankominn á jólamarkaði.
Minnst einn lét lífið og á annan tug slösuðust þegar bíl var ekið inn í mannþröng í Vestur-Berlín í morgun. Sextugur maður var handtekinn en ekki liggur fyrir hvort hann hafi ekið á fólk af ásettu ráði. Íslendingur í Berlín segir mikinn viðbúnað í borginni.